હાઇકોર્ટના વિદ્વાન મહિલા જસ્ટિસ સોનિયાબહેન ગોકાણીએ તમામ પેનલિસ્ટ્સ સાથેના વિસ્તૃત અને ઊંડાણપૂર્વકના વિચારવિમર્શ બાદ નિષ્કર્ષ રૂપે કહ્યું હતું કે,‘કાયદો તો છે પરંતુ પ્રવર્તમાન પ્રતિકૂળ પરિસ્થિતિ અને કોર્ટો દ્વારા લેવાતાં સમયની સામે તેનો કઇ રીતે અમલ કરવો જોઇએ એ પ્રશ્ન છે. જે વાત મહિલાઓના અધિકારની વિરૂદ્ધ હોય તેને ‘ના’ કહેતાં શીખો. આપણને મહિલા વિરૂદ્ધના કેસોની તપાસ કરતી ટીમમાં, વકિલોમાં, જજોમાં અને સ્વૈચ્છિક સંસ્થાઓમાં એવી વ્યક્તિઓની જરૂર છે જેઓ મહિલાઓના અધિકારો પ્રત્યે સંવેદનશીલ હોય. બંધારણે તમામને સમાન અધિકારો આપ્યાં છે, ત્યારે હવે એ સમાજની ફરજ છે કે તે પણ પહેલ કરે. મહિલાઓએ પણ તેમની સલામતી માટે સ્વયં સજ્જ અને સજાગ થવાની જરૂર છે. મહિલાઓ વિરૂદ્ધના કેસોની તપાસ અને ટ્રાયલ બંને ત્વરાએ ચલાવવાના પ્રયાસ થવા જોઇએ. મહિલાઓની સુરક્ષા અને સલામતી માટેના અનેક કાયદા છે અને અનેક નવા કાયદા આવશે પણ સમાજ-જાગૃતિ જરૂરી છે. જો કે, જ્યાં સુધી સમાજ પડઘો ન પાડે, ત્યાં સુધી કાયદો, વકિલો અને ન્યાય વ્યવસ્થા બધું નિરર્થક છે. દરેકે સમાજની માનસિકતા બદલવા માટે સહિયારા પ્રયત્નો કરવા પડશે.’